DTAC ไม่แคร์สันติอโศก นักลงทุนเข้าใจตรงกัน “เจ้าสัวบุญชัย” เป็นได้แค่หัวโขน
DTAC ไม่แคร์สันติอโศก นักลงทุนเข้าใจตรงกัน "เจ้าสัวบุญชัย" เป็นได้แค่หัวโขน ล่าสุด ณ เวลา 10.59 น. ราคาอยู่ที่ 33.50 บาท บวก 0.25 บาท หรือ 0.75% สูงสุดที่ 33.75 บาท ต่ำสุดที่ 33.25 บาท มูลค่าซื้อขายที่ 21.63 ล้านบาท ด้าน บล.ทรีนีตี้ แนะนำ Trading Buy ราคาเป้าหมาย 38.64 บาท
22 มิ.ย. 2559

ผู้สื่อข่าวรายงานว่า ราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 10.59 น. ราคาอยู่ที่ 33.50 บาท บวก 0.25 บาท หรือ 0.75% สูงสุดที่ 33.75 บาท ต่ำสุดที่ 33.25 บาท มูลค่าซื้อขายที่ 21.63 ล้านบาท ขณะที่ดัชนีตลาดหุ้นไทยโดยรวมบวก 0.12%

โดยราคาหุ้นยังคงปรับตัวขึ้นในการซื้อขายช่วงเช้า ถึงแม้ก่อนหน้านี้มีข่าวเกี่ยวกับกรณีที่ผู้ใช้บริการเครือข่ายโทรศัพท์ DTAC จะยกเลิกบริการเครือข่าย หลังจากที่ นายบุญชัย เบญจรงคกุล หรือ เจ้าสัวบุญชัย นักธุรกิจและผู้ถือหุ้นส่วนใหญ่เครือข่ายโทรศัพท์มือถือค่าย DTAC ออกมาเชิญชวนลูกศิษย์วัดพระธรรมกายร่วมปฏิบัติธรรมและปกป้อง พระเทพญาณมหามุนี หรือ พระธัมมชโย เจ้าอาวาสวัดพระธรรมกาย จนกลายเป็นที่วิพากษ์วิจารณ์และเกิดกระแสต่อต้านมากมายบนโลกโซเชียล
ด้าน บล.ทรีนีตี้ ระบุในบทวิเคราะห์ว่า แม้ราคา DTAC จะมีการปรับตัวลงเนื่องจากผลประกอบการไตรมาส 3 ยังคงถูกแรงกดดันการการแข่งขันทางการตลาดที่รุนแรง และการทุ่มการทำตลาดอย่างหนัก แต่ฝ่ายวิจัยมองว่าราคาไม่น่าจะต่ำกว่า 30 บาท ซึงเป็นจุดที่ EV/EBITDA อยู่ในระดับต่ำสุดเพียงแค่ 3 เท่า เท่านั้น อย่างไรก็ตาม ในระยะสั้นยังไม่มีปัจจัยบวกต่อราคาหุ้นเช่นกัน จึงแนะนำ Trading Buy ราคาเป้าหมาย 38.64 บาท